**HOTĂRÂRE nr. 82 din 2 martie 2017**

privind acordarea prestaţiilor sub forma biletelor de tratament balnear, pentru anul 2017, prin sistemul organizat şi administrat de Casa Naţională de Pensii Publice

**EMITENT:** GUVERNUL

**PUBLICAT ÎN:** MONITORUL OFICIAL nr. 158 din 2 martie 2017

**Data intrarii in vigoare : 2 martie 2017**

În temeiul art. 108 din Constituţia României, republicată, şi al <LLNK 12010 263 10 202 124 31>art. 124 din Legea nr. 263/2010 privind sistemul unitar de pensii publice, cu modificările şi completările ulterioare,

Guvernul României adoptă prezenta hotărâre.

ART. 1

Prezenta hotărâre are ca obiect de reglementare regulile de stabilire a numărului biletelor de tratament balnear pentru anul 2017 şi modul de acordare, distribuire şi de decontare a acestora.

ART. 2

În unităţile de tratament balnear, proprietate a Casei Naţionale de Pensii Publice, este asigurat pentru anul 2017 un număr maxim de 56.394 de locuri la tratament balnear, repartizate pe maximum 18 serii de trimitere.

ART. 3

La numărul de locuri prevăzut la art. 2 se adaugă, până la nivelul sumelor prevăzute cu această destinaţie în bugetul asigurărilor sociale de stat pe anul 2017, numărul de locuri la tratament balnear contractat cu alţi operatori economici interesaţi, număr care se va stabili după atribuirea contractelor, în funcţie de preţurile ofertate pe bilet.

ART. 4

Numărul biletelor de tratament balnear care se acordă gratuit categoriilor de persoane beneficiare ale prevederilor unor legi speciale, cu caracter reparatoriu, se stabileşte prin aplicarea unei cote de maximum 15% din totalul numărului de bilete, rezultat în conformitate cu prevederile art. 2 şi 3.

ART. 5

În perioada unui an calendaristic, persoana îndreptăţită poate beneficia de un singur bilet de tratament.

ART. 6

(1) Distribuirea biletelor de tratament balnear se face de către Casa Naţională de Pensii Publice, prin casele teritoriale de pensii.

(2) Decontarea costurilor biletelor de tratament balnear se face de către Casa Naţională de Pensii Publice din fondurile aprobate prin <LLNK 12017 7 10 201 0 68>Legea bugetului asigurărilor sociale de stat pe anul 2017 nr. 7/2017, la capitolul "Asigurări şi asistenţă socială", titlul "Asistenţă socială", articolul "Ajutoare sociale", alineatul "Ajutoare sociale în natură", către prestatorii de servicii, potrivit legii.

PRIM-MINISTRU

SORIN MIHAI GRINDEANU

Contrasemnează:

----------------

p. Ministrul muncii şi justiţiei sociale,

Adrian-Marius Dobre,

secretar de stat

Ministrul finanţelor publice,

Viorel Ştefan

Bucureşti, 2 martie 2017.

Nr. 82.